Elsdörp (Landkreis Rodenborg)

**Elsdörp** is de Hauptoort von de Gemeen Elsdörp in de Samtgemeen Zeven, Landkreis Rodenborg, Neddersassen.

Bi dat Dörp Elsdörp höört von öllers ok de Oortsdelen Badenhorst, Bockhorst, Borg Elsdörp, Borgwall un Poitzendörp mit to.

## Geografie un Geologie

De Oort liggt op de Zevener Geest. Dat Water ut dat Rebeed flütt över’n Osenhorster Beek un den Bargelbeek na de Meh-Au hen af.

De Naveröörd sünd Frankenbossel in’n Noorden, Poitzendörp, Rüspel, Ehsdörp un Hatz in’n Noordoosten, Badenhorst, Bockhorst un Abbendörp in’n Süüdoosten, Heesdörp in’n Süden, Borg Elsdörp, Borgwall un Jeem in’n Süüdwesten, Osenhorst, Wehldörp un Bahnhoff Elsdörp in’n Westen un Wist mit Hoffkoh in’n Noordwesten.

*En Översicht över de Geologie un Entstahn vun dat Rebeet vun’n helen Landkreis is in den Artikel [[Landkreis Rodenborg (Wümm)]] beschreven un kann dor naleest waarn.*

## Historie

Elsdörp weer 1130 to’n eersten Maal in en Oorkunn as *Ellestorp* nöömt, later in de Historie weer dorut *Elletorp*. Üm de Tiet rüm weer Elsdörp Landbesitt vun de Graafsche Ida vun Elsdörp, de en Dochter vun’n Palzgraafen Otto vun Swaben un Broderdeern vun Konrad III. weer. Op de fröhere Borg wiest vundaag blots noch de Naam vun’n Oortsdeel Borg Elsdörp hen, wo de Borgwall noch to finnen is.

In’n Eersten Weltkrieg sünd 32 Soldaten ut Elsdörp fullen oder vermisst un in’n Tweten Weltkrieg 71.

### Verwaltungsgeschicht

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Elsdörp in’n Kanton Zeven höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Zeven in’n Kanton Zeven.

De Oort hett vör 1885 to de Böörd Elsdörp in dat Amt Zeven tohöört. Na 1885 weer dat in’n Kreis Zeven. 1932 is dat Deel von’n Kreis Bremervöör worrn un 1977 von’n Landkreis Rodenborg.

De beiden Öörd Borg Elsdörp un Borgwall hebbt fröher en Gemeenverband mit Osenhorst billt. Eerst later is Osenhorst an de Gemeen Wist kamen un Borg Elsdörp un Borgwall an Elsdörp.

De Gemeen weer Maat von de Samtgemeen Elsdörp un is an’n 1. März 1974 mit de Gemeenreform in Neddersassen mit de Gemenen Ehsdörp, Frankenbossel, Hatz, Rüspel un Volkens tohoopgahn un hett de nu düüdlich vergröttere Gemeen Elsdörp billt.

### Inwahnertall

: * tohoop mit Badenhorst, Bockhorst, Borg Elsdörp, Borgwall un Poitzendörp

### Religion

Elsdörp is evangeelsch-luthersch präägt un billt mit de Allerhilligenkark en egen Kaspel. De Kark is in dat 11. Johrhunnert toeerst betüügt un villicht ut en fröhere Dööpkark entstahn. 1797/98 is de hüütige Bo entstahn, de ut Findlingen boot is.

För de Kathoolschen is de Christ-König-Kark in Zeven tostännig, de siet 1. November 2006 to de Karkengemeen Corpus Christi in Rodenborg tohöört.

## Kultur

En Denkmaal för de Fullenen ut de twee Weltkrieg’ steiht in Elsdörp op’n Karkhoff.

### Verenen

De Schüttenvereen Elsdörp is an’n 10. Juni 1914 grünnt worrn.

## Weertschop un Infrastruktur

Elsdörp hett en egene freewillige Füürwehr, de an’n 23. Januar 1930 grünnt worrn is.

### Verkehr

Dör Elsdörp löppt de A&nbsp;1. In’t Johr 2012 is na lange Botiet de Anslusssteed 48 Elsdörp fardigstellt worrn. Dorför geev dat dor al en Nootaffohrt na de L&nbsp;131, de vun Bofohrtüüch un Nootfallwagens bruukt warrn künn. Dat Deelstück twüschen Zittens un Bokel weer mit mehr as 20 km neemlich düchtig lang wesen. De L&nbsp;131 föhrt in’n Noordwesten na Zeven un in’n Süüden an de B&nbsp;71, de wieter na Rodenborg (Wümm) geiht. Över de K&nbsp;126 kummt man na Süüdwesten wieter na Jeem. Na Noordoosten rut, föhrt de K&nbsp;126 över Rüspel un Volkens an de L&nbsp;142, de Zittens mit Zeven verbinnt. An de L&nbsp;142 över Weertzen föhrt ok de K&nbsp;130, de bi Volkens aftwiegt un de K&nbsp;132, de in Rüspel anfangt.

De nächste Bahnhoff is so bi 14 Kilometer wied weg in’n Süüdoosten de Bahnhoff Scheeßl an de Bahnlien Hamborg–Bremen. Von 1906 bet 1968 hett dat ok Personenverkehr op’n Bahnhoff Elsdörp an de Bahnlien Bremervöör–Wasra geven. De Bahnhoff liggt een Kilometer in’n Noordwesten von Elsdörp op dat Rebeed von Wist.

### Bedrieven

Över de Gemeen rut sünd twee Bedrieven ut Elsdörp bekannt. Dat een is de *Elsdörper Fienkost AG* un dat annere de *Heidbloom Molkeree Elsdörp-Rodenborg e.G.*.

### Scholen

Elsdörp hett en egen Grundschool un en Kinnergoorn.

## Footnoten